**Zahraničný výbor**

**Národnej rady Slovenskej republiky**

 34. schôdza výboru

 Číslo: KNR-ZV 4906-/2025-1

**57.**

**U z n e s e n i e**

**Zahraničného výboru Národnej rady Slovenskej republiky**

**z 18. júna 2025**

k situácii v pásme Gazy

**Zahraničný výbor Národnej rady Slovenskej republiky**

1. Berie na vedomie

informáciu o bezpečnostnej a humanitárnej situácii v pásme Gazy;

1. schvaľuje

#### stanovisko výboru k situácii v pásme Gazy tak, ako je uvedené v prílohe tohto uznesenia;

####  ukladá

predsedovi výboru informovať o prijatom uznesení predsedu Národnej rady Slovenskej republiky a ministra zahraničných vecí a európskych záležitostí Slovenskej republiky;

**Michal Lukša**

**Michal Sabo**

overovatelia výboru

**Marián Kéry, v.r.** predseda výboru

####

**Zahraničný výbor**

**Národnej rady Slovenskej republiky**

 **Príloha k 57. uzneseniu Zahraničného výboru NR SR**

**Zahraničný výbor Národnej rady Slovenskej republiky**

**berúc do úvahy, že:**

* útok teroristickej organizácie Hamas zo 7. októbra 2023, pri ktorom bolo zavraždených takmer 1200 osôb, prevážne civilistov a unesených približne 250, z ktorých desiatky stále zostávajú v zajatí, bol teroristickým činom a zakladá právo Izraela a každého iného štátu na sebaobranu v súlade s článkom 51 Charty OSN;
* každá opodstatnená vojenská reakcia musí zároveň rešpektovať medzinárodné humanitárne právo, najmä princíp primeranosti reakcie a ochranu civilného obyvateľstva;
* rozsiahle vojenské operácie v pásme Gazy spôsobili podľa odhadov medzinárodných organizácií už viac ako 55 000 obetí a vyústili do humanitárnej krízy bezprecedentného rozsahu;
* masové vysídľovanie obyvateľstva, blokáda humanitárnej pomoci, ničenie kritickej infraštruktúry a obmedzovanie prístupu k základným životným potrebám vrátane zdravotnej starostlivosti majú závažné humanitárne dôsledky;
* zhoršovanie situácie v pásme Gazy dosiahlo takú mieru, že Medzinárodný súdny dvor považoval za opodstatnené nariadiť Izraelu prijatie predbežných opatrení s cieľom zabrániť ďalšiemu vývoju, ktorý by mohol vykazovať znaky porušenia Dohovoru o genocíde;
* na izraelskú vládu apeluje široké spektrum medzinárodných organizácií, svetových lídrov, predstaviteľov akademickej a umeleckej obce, ako aj časti izraelskej verejnosti a politických predstaviteľov Izraela, s cieľom zabezpečiť rešpektovanie medzinárodného práva a riešenie kritickej humanitárnej situácie palestínskeho obyvateľstva;

**prijíma nasledovné stanovisko:**

**Zahraničný výbor Národnej rady Slovenskej republiky**

* **opätovne odsudzuje** bezprecedentný útok teroristickej organizácie Hamas na Izrael zo 7. októbra 2023, pri ktorom bolo zavraždených viac než 1 200 ľudí, v drvivej väčšine civilistov, vrátane žien a detí a približne 250 osôb bolo odvlečených za rukojemníkov do pásma Gazy;
* **rešpektuje** právo Izraela na sebaobranu, ktorého reakcia však musí byť primeraná a zohľadňovať medzinárodné právo;
* **vyzýva** k bezpodmienečnému prepusteniu všetkých rukojemníkov a k ich bezpečnému návratu;
* **odsudzuje** spôsob vedenia izraelskych vojenskych operácií, pri ktorej doteraz zahynulo viac než 55 000 Palestínčanov, z ktorých viac než polovicu tvoria ženy a deti a považuje ho za neprimeraný a neakceptovateľný v zmysle medzinárodného humanitárneho práva, predovšetkým Ženevských konvencií;
* **vyjadruje** hlboké znepokojenienad pokračujúcou humanitárnou katastrofou v pásme Gazy, vrátane nedostatku základných potrieb a zdevastovanej civilnej infraštruktúry;
* **vyzýva** na zabezpečenie čo najskoršieho prístupu Palestínčanov k humanitárnej pomoci a rešpektovanie medzinárodného humanitárneho práva;
* **vyzýva** všetky strany konfliktuna okamžité zastavenie bojových operácií a dosiahnutie udržateľného prímeria s cieľom vytvoriť podmienky pre trvalý a udržateľný mier;
* **vyzýva** aby sa v duchu rešpektovania medzinárodného práva a relevantných rezolúcií Bezpečnostnej rady OSN izraelská vláda zdržala akýchkoľvek krokov vedúcich k vysídľovaniu palestínskeho obyvateľstva a k vyvlastňovaniu ich pozemkov;
* **konštatuje,** že Slovenská republika dlhodobo podporuje dvojštátne riešenie izraelsko-palestínskeho konfliktu v zmysle medzinárodného práva, ktoré považuje za jediné trvalo udržateľné, spĺňajúce základné požiadavky oboch strán - Izraelčanov na bezpečnosť a Palestínčanov na zvrchovanú štátnosť;
* **prejavuje** úctu zamestnancom OSN, pracovníkom humanitárnych organizácií, zdravotníckemu personálu a novinárom, ktorí v tomto konflikte zahynuli pri plnení svojich povinností;
* **vyzýva** vládu Slovenskej republiky, aby sa v súlade s postojmi viacerých členských štátov Európskej únie aktívne zapojila do medzinárodných iniciatív a podporila spoločný diplomatický a ekonomický tlak na izraelskú vládu vo veci dosiahnutia okamžitého prímeria a dodržiavania medzinárodného práva.